CELEX: 31994D0912
Language: el
Date: 1994-12-15 00:00:00
Title: 94/912/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος έρευνας, τεχνολογικής ανάπτυξης και επίδειξης στον τομέα της βιοτεχνολογίας (1994-1998)

Avis juridique important

|

31994D0912

94/912/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος έρευνας, τεχνολογικής ανάπτυξης και επίδειξης στον τομέα της βιοτεχνολογίας (1994-1998)  

Επίσημη Εφημερίδα αριθ. L 361 της 31/12/1994 σ. 0025 - 0039 Φινλανδική ειδική έκδοση: Κεφάλαιο 16 τόμος 3 σ. 0035  Σουηδική ειδική έκδοση: Κεφάλαιο 16 τόμος 3 σ. 0035 

ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1994 για τη θέσπιση ειδικού προγράμματος έρευνας, τεχνολογικής ανάπτυξης, και επίδειξης στον τομέα της βιοτεχνολογίας (1994-1998) (94/912/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Θ παράγραφος 4,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το Ευρωπαϊκό Κοινοβούλιο και το Συμβούλιο, με την απόφασή τους αριθ. 1110/94/ΕΚ (4), θέσπισαν το τέταρτο πρόγραμμα-πλαίσιο επί των δράσεων της Ευρωπαϊκής Κοινότητας στον τομέα της έρευνας, τεχνολογικής ανάπτυξης και επίδειξης (ΕΤΑ) για τη χρονική  περίοδο 1994-1998, στο οποίο καθορίζονται, μεταξύ άλλων, οι δραστηριότητες που πρέπει να αναληφθούν στον τομέα της βιοτεχνολογίας- ότι η παρούσα απόφαση λαμβάνει υπόψη την αιτιολόγηση που εκτίθεται στο προοίμιο της παραπάνω απόφασης- ότι το άρθρο 130 Θ παράγραφος 3 της συνθήκης προβλέπει ότι το πρόγραμμα-πλαίσιο τίθεται σε εφαρμογή μέσω ειδικών προγραμμάτων εκπονούμενων στο πλαίσιο καθεμιάς από τις δράσεις που το απαρτίζουν και ότι σε κάθε ειδικό πρόγραμμα διευκρινίζονται οι  λεπτομερείς κανόνες εφαρμογής του, καθορίζεται η διάρκειά του και προβλέπονται τα σχετικά μέσα που κρίνονται αναγκαία- ότι το ποσό που κρίνεται αναγκαίο για την εκτέλεση του παρόντος προγράμματος ανέρχεται σε 552 εκατομμύρια Ecu- ότι πιστώσεις για κάθε οικονομικό έτος θα καθοριστούν από την αρμόδια για τον προϋπολογισμό αρχή, με την επιφύλαξη της διαθεσιμότητας των  πόρων στα πλαίσια των δημοσιονομικών προοπτικών και των όρων που εκτίθενται στο άρθρο 1 παράγραφος 3 της απόφασης αριθ. 1110/94/ΕΚ- ότι η έρευνα στον τομέα της βιοτεχνολογίας μπορεί να βελτιώσει τη γεωργική και βιομηχανική αποτελεσματικότητα και βιωσιμότητα, την προστασία του περιβάλλοντος και της υγείας και την ποιότητα καταναλωτικών προϊόντων- ότι η γεωργία θα πρέπει να επωφεληθεί από τα εκμεταλλεύσιμα υποπροϊόντα της βιοτεχνολογίας προκειμένου να διατηρήσει τα επίπεδα παραγωγικότητάς της ενώ θα προτιμά τεχνικές λύσεις για τη διαφοροποίηση των προϊόντων, τη μείωση των επιπτώσεων στο  περιβάλλον και την προαγωγή των εταιρικών σχέσεων με ευρωπαϊκές επιχειρήσεις- ότι το παρόν πρόγραμμα μπορεί να συμβάλει σημαντικά στην τόνωση της βιώσιμης ανάπτυξης, στην ενίσχυση της ανταγωνιστικότητας και στην αύξηση της απασχόλησης στην Κοινότητα, όπως αναφέρεται στο Λευκό Βιβλίο για με θέμα "Ανάπτυξη, την ανταγωνιστικότητα  και την απασχόληση"- ότι το περιεχόμενο του τετάρτου προγράμματος-πλαισίου κοινοτικών δράσεων ΕΤΑ καθορίστηκε με βάση την αρχή της επικουρικότητας- ότι στο παρόν ειδικό πρόγραμμα προσδιορίζεται το περιεχόμενο των δραστηριοτήτων που πρέπει να αναληφθούν σύμφωνα με την αρχή  αυτή στον τομέα της βιοτεχνολογίας- ότι η απόφαση αριθ. 1110/94/ΕΚ προβλέπει ότι η κοινοτική δράση δικαιολογείται εφόσον, μεταξύ άλλων, η έρευνα συμβάλλει στην ενίσχυση της οικονομικής και κοινωνικής συνοχής της Κοινότητας, καθώς και στην προώθηση της αρμονικής ανάπτυξης στο σύνολό της,  χωρίς να θίγεται ο στόχος της επιστημονικής και τεχνικής ποιότητας- ότι το παρόν πρόγραμμα πρόκειται να συντελέσει στην επίτευξη αυτών των σκοπών- ότι η Κοινότητα θα πρέπει να υποστηρίζει μόνον υψηλής ποιότητας δραστηριότητες ΕΤΑ- ότι η εφαρμογή του παρόντος προγράμματος θα πρέπει να στρέφεται προς στρατηγικούς και, ει δυνατόν, μετρήσιμους στόχους προκειμένου να διευκολυνθεί ο συντονισμός με  προγράμματα που εφαρμόζονται στα κράτη μέλη και η αξιολόγηση του παρόντος προγράμματος- ότι η βασική έρευνα στον τομέα της βιοτεχνολογίας πρέπει να ενθαρρύνεται σε ολόκληρη την Κοινότητα διότι αποτελεί πηγή καινοτομίας η οποία προσφέρει ευρύ φάσμα επιστημονικών ευκαιριών προς κάλυψη των πραγματικών αναγκών της κοινωνίας- ότι για το παρόν ειδικό πρόγραμμα ισχύουν οι κανόνες συμμετοχής επιχειρήσεων, ερευνητικών κέντρων, συμπεριλαμβανομένου του Κοινού Κέντρου Ερευνών (ΚΚΕρ) και πανεπιστημίων, καθώς και οι κανόνες για τη διάδοση των αποτελεσμάτων της έρευνας, οι οποίοι  καθορίζονται με τα μέτρα που προβλέπει το άρθρο 130 Ι της συνθήκης- ότι θα πρέπει να προβλεφθούν μέτρα για την ενθάρρυνση της συμμετοχής μικρομεσαίων επιχειρήσεων (ΜΜΕ) στο παρόν πρόγραμμα, κυρίως με μέτρα για την τεχνολογική τόνωση- ότι πρέπει να συνεχισθούν οι προσπάθειες της Επιτροπής προκειμένου να απλουστευθούν, να επιταχυνθούν και να καταστούν διαφανέστερες οι διαδικασίες υποβολής υποψηφιοτήτων και επιλογής ώστε να υποστηρίζεται η εφαρμογή του προγράμματος και να  διευκολύνονται οι ενέργειες στις οποίες πρέπει να προβούν οι επιχειρήσεις, κυρίως οι ΜΜΕ, τα ερευνητικά κέντρα και τα πανεπιστήμια προκειμένου να συμμετάσχουν στην κοινοτική δράση ΕΤΑ- ότι το παρόν πρόγραμμα θα συμβάλει στην ενίσχυση της συνεργίας τόσο μεταξύ των δραστηριοτήτων ΕΤΑ που αναπτύσσουν στον τομέα της βιοτεχνολογίας τα ερευνητικά κέντρα, τα πανεπιστήμια και οι επιχειρήσεις, ιδίως δε οι ΜΜΕ, των κρατών μελών, όσο και μεταξύ  αυτών και των αντίστοιχων κοινοτικών δραστηριοτήτων ΕΤΑ- ότι η φύση των δραστηριοτήτων που πρέπει να αναληφθούν στα πλαίσια του παρόντος προγράμματος απαιτεί στενή συνεργασία και συντονισμό με δραστηριότητες που αναλαμβάνονται στα πλαίσια άλλων ειδικών προγραμμάτων- ότι ο συντονισμός και η συνεργασία αυτή θα  πρέπει να επιτύχουν συνεργία, ιδίως στους τομείς της βιοϊατρικής και της υγείας καθώς και της γεωργίας και της αλιείας- ότι, για την εφαρμογή του παρόντος προγράμματος, ενδέχεται να αποδειχθεί σκόπιμη η ανάληψη δραστηριοτήτων διεθνούς συνεργασίας με διεθνείς οργανισμούς και τρίτες χώρες- ότι το παρόν πρόγραμμα θα πρέπει επίσης να περιλαμβάνει δραστηριότητες υποστήριξης και δραστηριότητες για τη διάδοση και εκμετάλλευση των αποτελεσμάτων της ΕΤΑ, ιδίως προς τις ΜΜΕ και προπάντων προς εκείνες που βρίσκονται σε κράτη μέλη ή περιοχές με τη  χαμηλότερη συμμετοχή στο πρόγραμμα, (η στενή συνεργασία με τη δράση 3 του προγράμματος-πλαισίου είναι αναγκαία για την επίτευξη συνεργίας) καθώς και δραστηριότητες για την τόνωση της κινητικότητας και της κατάρτισης ερευνητών στα πλαίσια του παρόντος  προγράμματος στο βαθμό που απαιτείται για την ορθή εφαρμογή του- ότι θα πρέπει να γίνουν προκαταρκτικές και μετέπειτα εκτιμήσεις των πιθανών κοινωνικοοικονομικών και οικολογικών συνεπειών που συνεπάγονται και των οιωνδήποτε τεχνολογικών και βιολογικών κινδύνων που ενέχουν οι δραστηριότητες που αναλαμβάνονται στο  πλαίσιο του παρόντος προγράμματος καθώς και το κατά πόσον είναι κοινωνικά επιθυμητές- ότι, ενόψει της ταχείας προόδου της βιοτεχνολογίας, το πρόγραμμα θα πρέπει επίσης να συμβάλει στη χάραξη δεοντολογικών κατευθύνσεων για την προώθηση της βιοτεχνολογικής έρευνας- ότι τα σχέδια με στόχο την τροποποίηση των βλαστικών κυττάρων ή οιουδήποτε σταδίου ανάπτυξης του ανθρωπίνου εμβρύου οφείλουν να αποκλείονται από την έρευνα που χρηματοδοτεί το παρόν πρόγραμμα- ότι θα πρέπει να παρακολουθείται διαρκώς και συστηματικά η πρόοδος της εφαρμογής του παρόντος προγράμματος ώστε να είναι δυνατή η προσαρμογή του, εφόσον απαιτείται στις επιστημονικές και τεχνολογικές εξελίξεις του συγκεκριμένου τομέα- ότι θα πρέπει να  διενεργηθεί σε εύθετο χρόνο ανεξάρτητη αξιολόγηση της προόδου του εν λόγω προγράμματος με σκοπό να συγκεντρωθούν όλα τα στοιχεία εκτίμησης που απαιτούνται για τον καθορισμό των στόχων του πέμπτου προγράμματος-πλαισίου ΕΤΑ- ότι, όταν περατωθεί το  πρόγραμμα αυτό, πρέπει να διενεργηθεί η τελική αξιολόγηση των αποτελεσμάτων που έχουν επιτευχθεί σε σχέση με τους στόχους που καθορίζει η παρούσα απόφαση- ότι, στις 23 Απριλίου 1990, το Συμβούλιο εξέδωσε την οδηγία 90/219/ΕΟΚ για την περιορισμένη χρήση γενετικώς τροποποιημένων μικροοργανισμών (5), και την οδηγία 90/220/ΕΟΚ για τη σκόπιμη ελευθέρωση γενετικώς τροποποιημένων οργανισμών στο περιβάλλον (6)-  ότι η έρευνα που χρηματοδοτεί η Κοινότητα οφείλει να ακολουθεί όλες τις νομοθετικές διατάξεις του βιοτεχνολογικού νομοθετικού πλαισίου που ισχύουν κατά την περίοδο εφαρμογής του προγράμματος σχετικά με την προστασία της ανθρώπινης υγείας και του  περιβάλλοντος, την προστασία των εργαζομένων που εκτίθενται σε βιολογικούς παράγοντες κατά την εργασία, και την προστασία των ζώων που χρησιμοποιούνται για πειραματικούς ή άλλους επιστημονικούς σκοπούς- ότι το παρόν πρόγραμμα θα πρέπει να θέσει την επιστημονική βάση που θα καθοδηγεί τη διατύπωση και την τεχνική προσαρμογή των βιοτεχνολογικών κανονισμών- ότι, για να επιτευχθεί αυτό, πρέπει να υπάρχει στην κοινωνία ένα ενημερωμένο κοινό το οποίο, εφόσον καταστούν διαφανείς το περιεχόμενο, οι στόχοι και οι μέθοδοι της βιοτεχνολογίας, λαμβάνει μέρος κατά αποδοτικό τρόπο στη συζήτηση για το κατά πόσον είναι  επιθυμητό το πρόγραμμα αυτό- ότι οι δραστηριότητες που αναλαμβάνονται στο πλαίσιο του παρόντος προγράμματος λαμβάνουν υπόψη κοινές αρχές όπως αυτές που εμπεριέχονται σε διεθνείς συνθήκες για την προστασία των θεμελιωδών ανθρωπίνων δικαιωμάτων και στο σχέδιο σύμβασης του Συμβουλίου  της Ευρώπης για τη βιολογική δεοντολογία, μετά την έκδοσή του- ότι το ΚΚΕρ δύναται να συμμετάσχει στις έμμεσες δράσεις που καλύπτονται από το παρόν πρόγραμμα- ότι ζητήθηκε σχετικά η γνώμη της Επιτροπής Επιστημονικής και Τεχνικής Έρευνας (Crest),  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Θεσπίζεται ειδικό πρόγραμμα έρευνας και τεχνολογικής ανάπτυξης, περιλαμβανομένης και της επίδειξης, στον τομέα της βιοτεχνολογίας, το οποίο ορίζεται στο παράρτημα I, για τη χρονική περίοδο από την ημερομηνία έγκρισης της απόφασης έως τις 31  Δεκεμβρίου 1998.   Άρθρο 2  1.  Το ποσό που κρίνεται αναγκαίο για την εκτέλεση του προγράμματος ανέρχεται σε 552 εκατομμύρια Ecu, συμπεριλαμβανομένου ποσοστού 7,5 % κατ' ανώτατο όριο για τις δαπάνες προσωπικού και διοικητικής λειτουργίας.  2.  Στο παράρτημα II παρατίθεται ενδεκτική κατανομή του ποσού αυτού.  3.  Οι διαθέσιμες για κάθε οικονομικό έτος πιστώσεις καθορίζονται από την αρμόδια για τον προϋπολογισμό αρχή, ανάλογα με τις διαθέσιμες εντός των δημοσιονομικών προοπτικών πιστώσεις και σύμφωνα με τους όρους που προβλέπει το άρθρο 1 παράγραφος 3 της  απόφασης αριθ. 1110/94/ΕΚ, έχοντας υπόψη τις αρχές της χρηστής διαχείρισης που προβλέπονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.   Άρθρο 3  1.  Οι γενικοί κανόνες για τη χρηματοδοτική συμμετοχή της Κοινότητας περιέχονται στο παράρτημα IV της απόφασης αριθ. 1110/94/ΕΚ.  2.  Οι κανόνες για τη συμμετοχή επιχειρήσεων, κέντρων ερευνών και πανεπιστημίων και για τη διάδοση των αποτελεσμάτων καθορίζονται στα μέτρα που προβλέπει το άρθρο 130 I της συνθήκης.  3.  Στο παράρτημα III καθορίζονται οι ειδικοί κανόνες εφαρμογής του προγράμματος, οι οποίοι συμπληρώνουν εκείνους που αναφέρονται στις παραγράφους 1 και 2.   Άρθρο 4  1.  Προκειμένου να συμβάλει στην εξασφάλιση, μεταξύ άλλων, της αποδοτικής από άποψη κόστους εφαρμογής του παρόντος προγράμματος, η Επιτροπή, επικουρούμενη καταλλήλως από ανεξάρτητους εξωτερικούς εμπειρογνώμονες, παρακολουθεί διαρκώς και  συστηματικά την πρόοδο που επιτελείται στο πλαίσιο του προγράμματος σε σχέση με τους στόχους που αναφέρονται στο παράρτημα I, όπως διευρύνονται στο πρόγραμμα εργασιών. Εξετάζει ιδιαίτερα κατά πόσον οι στόχοι, οι προτεραιότητες και οι χρηματοδοτικοί  πόροι εξακολουθούν να συμβιβάζονται προς την μεταβαλλόμενη κατάσταση. Με βάση τα αποτελέσματα αυτής της διαδικασίας παρακολούθησης, υποβάλλει, εφόσον χρειάζεται, προτάσεις για την προσαρμογή ή τη συμπλήρωση του παρόντος προγράμματος.  2.  Προκειμένου να συμβάλει στην αξιολόγηση των κοινοτικών δραστηριοτήτων, όπως απαιτεί το άρθρο 4 παράγραφος 2 της απόφασης αριθ. 1110/94/ΕΚ, και σύμφωνα με το χρονοδιάγραμμα που προβλέπεται στην εν λόγω παράγραφο, η Επιτροπή αναθέτει σε ανεξάρτητους  ειδικευμένους εμπειρογνώμονες την εξωτερική αξιολόγηση των δραστηριοτήτων που αναλαμβάνονται στα πλαίσια των τομέων που καλύπτει το παρόν πρόγραμμα καθώς και της διαχείρισης τους κατά την πενταετία που προηγείται της αξιολόγησης αυτής.  3.  Κατά τη λήξη του παρόντος προγράμματος, η Επιτροπή μεριμνά για τη διενέργεια ανεξάρτης τελικής αξιολόγησης των επιτευχθέντων αποτελεσμάτων σε σχέση με τους στόχους που καθορίζονται στο παράρτημα III της απόφασης αριθ. 1110/94/ΕΚ και στο παράρτημα I  της παρούσας απόφασης. Η έκθεση τελικής αξιολόγησης διαβιβάζεται στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.   Άρθρο 5  1.  Η Επιτροπή καταρτίζει πρόγραμμα εργασιών σύμφωνα με τους στόχους που εκτίθενται στο παράρτημα I και την ενδεικτική χρηματοδοτική κατανομή που εκτίθεται στο παράρτημα II και το αναπροσαρμόζει εφόσον απαιτείται. Στο εν λόγω πρόγραμμα  καθορίζονται λεπτομερώς:  - οι επιστημονικοί και τεχνολογικοί στόχοι και τα ερευνητικά καθήκοντα,  - το χρονοδιάγραμμα εφαρμογής, συμπεριλαμβανομένων των ημερομηνιών για προσκλήσεις προς υποβολή προτάσεων,  - οι προτεινόμενες χρηματοδοτικές και διαχειριστικές ρυθμίσεις, συμπεριλαμβανομένων των συγκεκριμένων λεπτομερειών για την εφαρμογή μέτρων τόνωσης της τεχνολογίας στις ΜΜΕ καθώς και άλλα, συμπεριλαμβανομένων των προπαρασκευαστικών, συνοδευτικών και  υποστηρικτικών μέτρων,  - ρυθμίσεις για το συντονισμό με άλλες δραστηριότητες ΕΤΑ που έχουν αναληφθεί στον εν λόγω τομέα, ιδίως στα πλαίσια άλλων ειδικών προγραμμάτων και, εφόσον απαιτείται, για την εξασφάλιση της καλύτερης αλληλεπίδρασης με τις δραστηριότητες που έχουν  αναληφθεί σε άλλα πλαίσια, όπως το Eureka και το Cost,  - ρυθμίσεις για τη διάδοση, την προστασία και την εκμετάλλευση των αποτελεσμάτων των δραστηριοτήτων ΕΤΑ που αναλαμβάνονται στα πλαίσια του προγράμματος.  2.  Η Επιτροπή δημοσιεύει προσκλήσεις προς την υποβολή προτάσεων σχεδίων με βάση το πρόγραμμα εργασιών.   Άρθρο 6  1.  Υπεύθυνη για την εκτέλεση του προγράμματος είναι η Επιτροπή.  2.  Στις περιπτώσεις που προβλέπονται στο άρθρο 7 παράγραφος 1, η Επιτροπή επικουρείται από επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.  3.  Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του  θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει προτάσεως της Επιτροπής. Κατά την ψηφοφορία στο πλαίσιο της επιτροπή, οι ψήφοι  των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.  4.  Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής.  5.  Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει το ταχύτερο πρόταση στο Συμβούλιο σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  6.  Εάν το Συμβούλιο δεν αποφασίσει εντός προθεσμίας τριών μηνών από την ημερομηνία υποβολής της πρότασης, τα προτεινόμενα μέτρα θεσπίζονται από την Επιτροπή.   Άρθρο 7  1.  Η διαδικασία που προβλέπεται στο άρθρο 6 παράγραφοι 2 έως 6 εφαρμόζεται στις ακόλουθες περιπτώσεις:  - για την προετοιμασία και την αναπροσαρμογή του προγράμματος εργασιών που αναφέρεται στο άρθρο 5 παράγραφος 1,  - για το περιεχόμενο των προσκλήσεων προς υποβολή προτάσεων, καθώς και για τον καθορισμό των κριτηρίων και των μηχανισμών έγκρισης και επιλογής των σχεδίων,  - για την αξιολόγηση των δραστηριοτήτων ΕΤΑ που προτείνονται για κοινοτική χρηματοδότηση καθώς και του ποσού κοινοτικής χρηματοδότησης που κρίνεται αναγκαίο για κάθε δραστηριότητα όταν τούτο είναι μεγαλύτερο από ή ίσο προς 0,5 εκατομμύρια Ecu - για τυχόν προσαρμογές της ενδεικτικής κατανομής του ποσού, όπως περιέχεται στο παράρτημα II,  - για συγκεκριμένες λεπτομέρειες της χρηματοδοτικής συμμετοχής της Κοινότητας στις διάφορες προβλεπόμενες δραστηριότητες,  - για τα μέτρα και την εντολή αξιολόγηση του προγράμματος,  - για τυχόν παρέκκλιση από τους κανόνες του παραρτήματος III,  - για τη συμμετοχή σε οποιοδήποτε σχέδιο, νομικών οντοτήτων από τρίτες χώρες και διεθνών οργανισμών.  2.  Όταν, σύμφωνα με την τρίτη περίπτωση της παραγράφου 1, το ποσό της κοινοτικής συμμετοχής είναι μικρότερο από 0,5 εκατομμύρια Ecu, η Επιτροπή ενημερώνει την επιτροπή για της δραστηριότητες και το αποτέλεσμα της αξιολόγησής τους.  3.  Η Επιτροπή ενημερώνει τακτικά την επιτροπή σχετικά με την πορεία της εφαρμογής του προγράμματος στο σύνολό του.   Άρθρο 8  Η συμμετοχή στον τομέα της προκανονιστικής έρευνας, της βιολογικής ποικιλομορφίας και της κοινωνικής αποδοχής μπορεί να είναι ανοικτή βάσει κρίσεως ανά σχέδιο, χωρίς χρηματοδοτική συμμετοχή της Κοινότητας, σε νομικές οντότητες εγκατεστημένες σε  τρίτες χώρες όταν η συμμετοχή αυτή συμβάλλει αποτελεσματικά στην εφαρμογή του προγράμματος και αφού ληφθεί υπόψη η αρχή του αμοιβαίου συμφέροντος.   Άρθρο 9  Η παρούσα απόφαση απευθύνεται στα κράτη μέλη.  Βρυξέλλες, 15 Δεκεμβρίου 1994.  Για το Συμβούλιο Ο Πρόεδρος A. MERKEL  (1) ΕΕ αριθ. C 228 της 17. 8. 1994, σ. 107.(2) ΕΕ αριθ. C 341 της 5. 12. 1994.(3) Γνώμη που διατυπώθηκε στις 14 Σεπτεμβρίου 1994 (δεν δημοσιεύθηκε ακόμη στην Επίσημη Εφημερίδα).(4) ΕΕ αριθ. L 126 της 18. 5. 1994, σ. 1.(5) ΕΕ αριθ. L 117 της 8.  5. 1990, σ. 1.(6) ΕΕ αριθ. L 117 της 8. 5. 1990, σ. 15.    ΠΑΡΑΡΤΗΜΑ I   ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ, ΠΕΡΙΕΧΟΜΕΝΟ  Το παρόν ειδικό πρόγραμμα αντικατοπτρίζει απόλυτα τις κατευθύνσεις του τέταρτου προγράμματος-πλαισίου, του οποίου εφαρμόζει τα κριτήρια επιλογής και διασαφηνίζει τους επιστημονικούς και τεχνολογικούς  στόχους.  Η παράγραφος 4.Α του παραρτήματος III, πρώτη δράση του τέταρτου προγράμματος-πλαισίου αποτελεί αναπόσπαστο μέρος του παρόντος προγράμματος.   Υφιστάμενο πλαίσιο  Στο Λευκό της Βιβλίο με τίτλο "Ανάπτυξη, ανταγωνιστικότητα και απασχόληση", η Επιτροπή παρουσίασε ανάλυση των δυνατοτήτων της βιοτεχνολογίας προς υλοποίηση ορισμένων προοπτικών βασιζομένων στη συνεχή παρουσία των βιοδιεργασιών και  την ανταγωνιστικότητα των τομέων εφαρμογής, αλλά επεσήμανε αδυναμίες προς αντιμετώπιση των οποίων θα πρέπει να στραφούν κατά προτεραιότητα οι κοινοτικές προσπάθειες.  Οι τομείς, η ανταγωνιστικότητα των οποίων εξαρτάται σημαντικά από τη βιοτεχνολογία (φαρμακευτικά προϊόντα, χημικά προϊόντα, γεωργία, τρόφιμα), απασχολούν 16,4 εκατομμύρια άτομα στην Ευρώπη και εξάγουν προϊόντα αξίας 132,8 δισεκατομμυρίων Ecu. Η Ευρώπη  έχει κατά προσέγγιση 3 000 επιχειρήσεις που ασχολούνται με κάποιο τομέα της σύγχρονης βιοτεχνολογίας, καθώς και έναν αριθμό διεθνούς κλάσεως χημικών και φαρμακευτικών επιχειρήσεων Η βιώσιμη ανάπτυξη των τομέων αυτών εξαρτάται από μια ισχυρή και  καινοτόμο επιστημονική βάση, από ένα εξαιρετικά εκπαιδευμένο και ειδικευμένο προσωπικό, από την αποτελεσματική μεταφορά τεχνολογίας από την επιστημονική βάση στη βιομηχανία, από την ταχύτητα με την οποία νέες και καινοτόμοι τεχνικές ενσωματώνονται σε  καθιερωμένες πρακτικές, από την υιοθέτηση μιας πολυ-επιστημονικής προσέγγισης των βασιζομένων στη βιοτεχνολογία κατεργασιών, από την καθιέρωση επιστημονικών αρχών προς υποστήριξη μιας ενοποιημένης αγοράς βιοτεχνολογικών προϊόντων και από την αρμονική  εφαρμογή βιοδιεργασιών ως επωφελών εναλλακτικών λύσεων για την προαγωγή του περιβάλλοντος, της ανθρώπινης υγείας και της ευημερίας. Η πρόοδος προς τις κατευθύνσεις αυτές θα διασφαλίσει ότι οι εκτιμώμενες πωλήσεις προϊόντων βιοτεχνολογίας που δεν είναι  τρόφιμα, αξίας 40 δισεκατομμυρίων Ecu κατά το έτος 2 000, μπορούν να πραγματοποιηθούν με σημαντική ευρωπαϊκή συμμετοχή και υψηλό βαθμό κοινωνικής αποδοχής.  Η κατάσταση αυτή είναι από ιστορικής απόψεως, μοναδική καθόσον φέρει τη βιοτεχνολογία μέσα στην απτή πραγματικότητα των επιστημόνων, των πολιτικών κέντρων αποφάσεων και της βιομηχανίας, ενώ τα προηγούμενα ερευνητικά προγράμματα είχαν βασιστεί σε  μελλοντικές προοπτικές.  Ιδιαίτερα σημαντική ως προς την ώθηση των βιολογικών επιστημών να διαδραματίσουν σημαντικό ρόλο στην κοινωνία θα είναι η άφιξη στην αγορά, εντός της περιόδου που καλύπτει το τέταρτο πρόγραμμα-πλαίσιο, της πρώτης γενεάς διαγονιδιακών φυτών με νέες  χρήσιμες ιδιότητες, ασφαλέστερων και πιο αποτελεσματικών εμβολίων προερχομένων από τεχνολογία ανασυνδυασμένου DNA ή φυσικών αντιμικροβιακών ουσιών που θα προλαμβάνουν τη μικροβιακή αλλοίωση των τροφίμων.  Ενώ δύο άλλα προγράμματα, για την έρευνα στον τομέα της βιοϊατρικής και της υγείας και για την έρευνα στον τομέα της γεωργίας και της αλιείας, θα προωθήσουν την εφαρμογή της βιοτεχνολογίας στο πλαίσιο των αντιστοίχων κατά τομέα δραστηριοτήτων τους που  συνδέονται με την παροχή αγαθών και υπηρεσιών, το πρόγραμμα για τη βιοτεχνολογία θα διανοίξει περαιτέρω προοπτικές, διεισδύοντας σκοπίμως στον πυρήνα της ζώσας ύλης. Η ροή πληροφοριών μεταξύ των τριών αυτών προγραμμάτων θα είναι καθοριστικός παράγοντας  επιτυχίας.  Καθήκον της Κοινότητας θα είναι να προωθήσει, στο πλαίσιο του παρόντος προγράμματος, την πρόοδο της έρευνας στους τομείς οποίους η κοινωνία αναμένει τα μεγαλύτερα οφέλη. Αυτό σημαίνει στροφή σε προνομιακά πεδία εκμετάλλευσης των νέων γνώσεων, στα οποία  διαπιστώνεται από κοινού η έντονη ανάγκη διασύνδεσης συναφών θεμάτων έρευνας ή/και συνένωσης μεγάλων ομάδων εμπειρογνωμόνων σε διεθνή κλίμακα. Η ίδια προσπάθεια ενοποίησης θα απαιτηθεί για:  - την ασφαλή χρήση ζωντανών κυττάρων στη διαδικασία παραγωγής,  - να αποδοθεί σύμμετρη σημασία στην ευρωπαϊκή συμβολή στα διεθνή σχέδια με αντικείμενο τα γονιδιώματα,  - να προαχθεί η λογική ανάπτυξη της γεωργίας λαμβάνοντας υπόψη την προστασία του περιβάλλοντος και λαμβάνοντας δεόντως υπόψη την προστασία των ζώων, στο μέτρο που ενέχεται, λόγου χάριν, η γενετική τροποποίηση ζώων, καλλιεργειών ή της υγείας,  - να ξεπεραστούν οι καθαρά ακαδημαϊκοί διαχωρισμοί μεταξύ τομέων ειδικότητος όπως η νευροβιολογία, η ενδοκρινολογία ή η ανασολογία προκειμένου να προσδιοριστούν οι κυτταρικές και μοριακές αλληλεπιδράσεις.  Θα ενισχυθεί η διεθνής συνεργασία στο επιστημονικό πρόγραμμα "Ανθρώπινα σύνορα", καθώς και οι δεσμοί με τα σχέδια του Eureka και τα εθνικά προγράμματα εντός της Κοινότητας.  Κατά την επιλογή και αξιολόγηση των ερευνητικών στόχων και την αξιολόγηση των αποτελεσμάτων θα ληφθούν υπόψη οι περιβαλλοντικές επιπτώσεις καθώς και, κατ' αρχήν, οι κοινωνικοοικονομικές πλευρές, βάσει όσο το δυνατόν ποσοτικώς υπολογίσιμων παραμέτρων.  Η μεταφορά των ευρημάτων της έρευνας του προγράμματος θα εξετάζεται σε σχέση προς το κοινωνικοοικονομικό περιβάλλον και τις αναμενόμενες συνέπειες και, ως εκ τούτου, απαιτεί ιδιαίτερη προσοχή. Σε ειδικές περιπτώσεις πρέπει να καταρτιστούν σχέδια  επίδειξης. Κατά τη διάρκεια του προγράμματος θα εκκινήσει ή θα συνεχιστεί ο διάλογος μεταξύ της ερευνητικής κοινότητας και της κοινής γνώμης σχετικά με δεοντολογικά και κοινωνικά θέματα και τις συνέπειες της βιοτεχνολογικής έρευνας και της εφαρμογής  της. Όσον αφορά την έρευνα, αυτό που επιδιώκεται δεν είναι μόνον η επίτευξη της κοινής "αποδοχής" ως προς τις συνέπειες της έρευνας, αλλά κυρίως η επίτευξη διαφάνειας ώστε να δοθεί η δυνατότητα σε ένα καλώς ενημερωμένο κοινό να εκφέρει υπεύθυνη κρίση  επί της βιοτεχνολογίας και των εφαρμογών της.  Το παρόν πρόγραμμα θα εφαρμοστεί με συντονισμό, κατά περίπτωση, με τα ειδικά προγράμματα "Τεχνολογίες πληροφοριών", "Τυποποίηση", "Μετρήσεις και δοκιμές", "Περιβάλλον και κλίμα", "Βιομηχανικές τεχνολογίες", "Τεχνολογίες υλικών", "Μη πυρηνική ενέργεια"  και "Στοχοθετημένη κοινωνικοοικονομική έρευνα".  Θα εφαρμοστούν επίσης μέτρα για την προώθηση της συμμετοχής των ΜΜΕ, κυρίως μέτρα τεχνολογικής παρότρυνσης και δημιουργίας, σχέσεων μεταξύ επιστημονικών ζωνών και ΜΜΕ που ασχολούνται με τη βιοτεχνολογία, λαμβάνοντας υπόψη τις ανάγκες των ΜΜΕ από τις  λιγότερο προηγμένες περιοχές, όπως συνιστάται στο Λευκό Βιβλίο "Ανάπτυξη, ανταγωνιστικότητα και απασχόληση".   Προτεινόμενες δραστηριότητες έρευνας και τεχνολογικής ανάπτυξης  Το κέντρο κάθε βιολογικής διεργασίας, είτε στη φύση είτε σε συστήματα ελεγχόμενα από τον άνθρωπο, είναι πράγματι το ζωντανό κύτταρο, το οποίο λειτουργεί σαν ένα μικροσκοπικό εργοστάσιο.  Κάθε κύτταρο καταναλώνει πρώτες ύλες, μετατρέπει ενέργεια, παράγει μόρια μεγάλης αξίας όπως και απόβλητα και έχει μάθει μέσω της εξέλιξης πώς να εκτελεί αυτές τις εποικοδομητικές διεργασίες σε ισορροπία με το περιβάλλον του. Τόσο στους ζωντανούς  οργανισμούς που καλλιεργούνται για γεωργικούς σκοπούς, όσο και στους βιοαντιδραστήρες που χρησιμοποιούνται για τη βιομηχανική παραγωγή πολύτιμων μορίων, εμφανίζονται αναρίθμητα κύτταρα που συμπεριφέρονται ως πληθυσμοί καθαρών παραγωγικών μονάδων, των  οποίων μπορεί να γίνει εκμετάλλευση κατά σταθερό τρόπο. Προκειμένου να επικεντρωθεί η βιοτεχνολογία στο στοιχείο της εκείνο κατά το οποίο διαφέρει ουσιαστικά από τις εναλλακτικές τεχνολογίες, όλες οι προσπάθειες πρέπει να ξεκινήσουν από την πλήρη  κατανόηση των μηχανισμών, με τους οποίου το κύτταρο κατορθώνει να είναι τόσο δραστήριο.  I. ΣΤΟΧΟΙ ΠΟΥ ΑΠΑΙΤΟΥΝ ΣΥΓΚΕΝΤΡΩΣΗ ΜΕΣΩΝ Πεδίο 1: Το κυτταρικό εργοστάσιο Η βιομηχανική και περιβαλλοντική εκμετάλλευση ζωντανών κυττάρων είναι αδιανόητη, χωρίς τη συνδυασμένη συνεισφορά των κλάδων της βιολογίας, της μηχανικής διεργασιών και της πληροφορικής σε μια σφαιρική προσέγγιση, στην οποία πρέπει να βασίζονται. Οι νέες  διασυνδέσεις μεταξύ της βιοτεχνολογίας και άλλων προηγμένων τεχνολογιών επιτρέπουν την ενοποίηση της βιολογίας και με άλλους επιστημονικούς και τεχνικούς τομείς. Πρέπει να προωθηθεί μια πολυεπιστημονική αντίληψη του κυτταρικού εργοστασίου με τη  συμμετοχή πανεπιστημιακών και βιομηχανικών εργαστηρίων σε στενή μεταξύ τους σχέση.  Πρωταρχικός στόχος είναι να κατανοηθεί πώς τα ζωντανά κύτταρα, οι μικροοργανισμοί καθώς και τα ζωικά και φυτικά κύτταρα καταρθώνουν να είναι παραγωγικά και πώς η βιομηχανία μπορεί να χρησιμοποιήσει τις κυτταρικές διεργασίες ώστε να σχεδιάσει περαιτέρω  και να θέσει σε εφαρμογή ασφαλείς, δυνάμενες να αναπαραχθούν και βιώσιμες βιοδιεργασίες.  Θα πρέπει να γίνει η βέλτιστη χρήση συναφών βιολογικών γνώσεων που έχουν προκύψει από μελέτες με θέματα, όπως η κυτταρική βιολογία και η μετάδοση σημάτων, ο πολλαπλασιασμός των κυττάρων, η δομή και η λειτουργία της μεμβράνης, οι μακρομοριακές  αλληλεπιδράσεις, η αναδίπλωση και έκκριση πρωτεϊνών, οι καταλυτκοί μηχανισμοί των ενζύμων και ο έλεγχος της ενζυματικής δραστηριότητας, τα μεταγραφικά και μετα-μεταφραστικά φαινόμενα, η γενετική σταθερότητα και αλληλεπιδράσεις, η μικροβιακή φυσιολογία  και βιοποικιλότητα, ο έλεγχος των μεταβολικών ρόων και αλληλεπιδράσεις, ακροφιλία (extremophily), ακροανοχή (extremotolerance), αντιδράσεις των κυττάρων στο στρες, οι αντιμικροβιακοί παράγοντες κ.λπ., καθώς και προς το σκοπό της αναγνώρισης και  παραγωγής αντιμεταβολιτών και παρεμποδιστών ενζύμων για βιομηχανική, φαρμακευτική και ιατρική χρήση. Θα υποστηριχθούν οι περιπτώσεις κατά τις οποίες ο συνδυασμός αυτών των βιολογικών προσεγγίσεων με προσεγγίσεις μηχανικής έχει τις μεγαλύτερες  πιθανότητες να υλοποιήσει το βιοτεχνολογικό δυναμικό του κυτταρικού εργοστασίου, ιδίως σε τομείς όπως οι βασικές πτυχές της ζύμωσης, ο βιομετασχηματισμός, η βιοκατάλυση, η βιοαποκατάσταση, οι βιοαισθητήρες και ο έλεγχος διεργασίας τεχνολογιών  κυτταροκαλλιέργειας και συγκαλλιέργειας, η καθοδική επεξεργασία κ.λπ.  Οι ερευνητικές εργασίες θα επικεντρωθούν σε συναφή γενικά θέματα που παρουσιάζουν ενδιαφέρον για τη βιομηχανία και άλλους τελικούς χρήστες της βιοτεχνολογίας. Το τυπικό σχέδιο θα απαιτεί την ενοποίηση των κλάδων της βιολογικής και βιοχημικής μηχανικής  και θα αποσκοπεί στη συμπλήρωση των κενών που υπάρχουν σε βασικές γνώσεις καθώς και στην άρση των τεχνολογικών εμποδίων που παρακωλύουν την πλήρη εκμετάλλευση των ικανοτήτων του κυττάρου ως εργοστασίου για τη μετατροπή ή την παραγωγή χρήσιμων βιομορίων.   Η βιοασφάλεια των συστημάτων-φορέων, των κυτταρικών σειρών και των μικροβιακών καλλιεργειών θα αποτελέσει σημαντικό κριτήριο κατά την επιλογή σχεδίων για τη δράση αυτή.  Για τη βελτιστοποίηση των κοινοτικών πόρων και της εκμετάλλευσης των αποτελεσμάτων της έρευνας, οι δραστηριότητες μηχανικής βιοδιεργασιών θα ασκηθούν σε συνεργία και στενό συντονισμό με τις συμμετοχές που επιλέγονται βάσει του προγράμματος για τις  βιομηχανικές τεχνολογίες, ή του προγράμματος έρευνας για τη γεωργία και την αλιεία τα οποία καλύπτουν αλληλοσυνδεόμενες εργασίες για την εφαρμογή τεχνολογιών κατεργασίας, τελικής χρήσης και κλιμάκωσης, προσαρμοσμένων στις βιομηχανικές συνθήκες. Στο  πεδίο των κυτταρικών εργοστασίων η έμφαση δίδεται στην ανάπτυξη και στη βελτιστοποίηση γενικών τεχνολογιών δυναμένων να εφαρμοστούν σε πολλούς τομείς.  Πεδίο 2: Ανάλυση γονιδιωμάτων Η ανάλυση γονιδιωμάτων είναι ένας τομέας για τον οποίο η σφαιρική προσέγγιση είναι ουσιαστική. Ο συντονισμός των ευρωπαϊκών δικτύων, με την υποστήριξη προηγουμένων ευρωπαϊκών προγραμμάτων στον τομέα αυτόν, επέτρεψε στα δίκτυα αυτά να συμμετέχουν  επιτυχώς σε διεθνή προγράμματα με αντικείμενο τα γονιδιώματα, καταδεικνύοντας έτσι σημαντική ευρωπαϊκή προστιθέμενη αξία. Η προσπάθεια αυτή θα συνεχιστεί και θα ενισχυθεί στο τέταρτο πρόγραμμα-πλαίσιο μέσω περαιτέρω αναλύσεως και καθορισμού αλληλουχίας  υποδειγματικών γονιδιωμάτων, όπως τα Bacillus subtilis, Saccharomyces cerevisiae και Arabidopsis thaliana. Τα σχέδια χαρτογράφησης και καθορισμού αλληλουχίας θα συνδυάσουν τις προσπάθειες για την ανακάλυψη νέων γονιδίων με τη μελέτη της γενετικής  λειτουργίας. Θα καταβληθεί νέα προσπάθεια για προώθηση της ανάπτυξης νέων λογισμικών και άλλων εργαλείων βιοπληροφορικής καθώς και για ολοκλήρωση, εφόσον απαιτείται, της ανάπτυξης και επέκτασης της μεθοδολογικής βάσης και του αυτοματισμού. Θα  διερευνηθούν επίσης οι σχετικοί μηχανισμοί μεταγραφής και αντιγραφής καθώς και τα υψηλότερα επίπεδα οργάνωσης των γονιδιωμάτων, όπως έχει καταστεί πλέον δυνατόν χάρις στην προοδευτική απόκτηση νέων γνώσεων σχετικά με την πλήρη σύνθεση και δομή του  χρωμοσώματος.  Θα καθιερωθούν νέες μεθοδολογίες και εργαλεία ανάλυσης γονιδιωμάτων που θα καταστήσουν δυνατό το συσχετισμό των νεοανακαλυπτόμενων γονιδίων από οποιοδήποτε κατάλληλο υποδειγματικό γονιδίωμα με λεπτομερείς βιολογικές λειτουργίες. Προβλέπεται μια  συστηματική προσέγγιση της έρευνας για τις λειτουργίες μέσω δικτύων ειδικευμένων εργαστηρίων, τα οποία, χρησιμοποιώντας στελέχη που έχουν υποστεί μετάλλαξη ή εμφανίζουν έλλειψη (αποκοπή) ή υπερέκφραση γενετικού υλικού και φέρουν μη χαρακτηρισμένα  γονίδια, θα βασίζονται σε τυποποιημένες δοκιμές που υποδεικνύουν την κατεύθυνση προς τις συσχετιζόμενες λειτουργίες. Αντιστρόφως, θα υποστηριχθούν οι στοχοθετημένες προσεγγίσεις σημαντικών από βιοτεχνολογική άποψη λειτουργιών μέσω της υποβολής προτάσεων  από κοινοπραξίες που θα επιθυμούσαν να ελέγξουν, σε ζυμομύκητες ή άλλους ενδεδειγμένους οργανισμούς, το σύνολο των αποδιοργανωμένων μεταλλαγών έναντι προκαθορισμένων φαινοτυπικών αλλοιώσεων με στόχο τον προσδιορισμό σειρών γονιδίων που κωδικοποιούν για  κατάλληλες βιομηχανικές χρήσεις. Θα αποδοθεί ιδιαίτερη προσοχή και σε άλλες καινοτόμους προσεγγίσεις (δηλαδή τις βασισμένες στο mRNA, στις αναλογίες γονιδιακής δομής ή γονιδίων-υποκινητών κ.λπ.), οι οποίες μπορούν να αξιοποιηθούν, ώστε να αποκομιστούν  τα μέγιστα από βιολογικής πλευράς οφέλη από τα υφιστάμενα σχέδια με αντικείμενο το γονιδίωμα. Με την κάλυψη του κενού μεταξύ των δραστηριοτήτων καθορισμού αλληλουχίας και του λειτουργικού χαρακτηρισμού αλληλουχιών, θα διανοιχθεί άλλη μια δίοδος στην  έννοια του κυτταρικού εργοστασίου από την πλευρά του γενετικού ελέγχου των μεταβολικών οδών.  Θα εφαρμοστούν συγκριτικές μέθοδοι σε διάφορα γονιδιώματα, συμπεριλαμβανομένου και του ανθρωπίνου. Οι προσεγγίσεις αυτές θα περιλάβουν την ανάπτυξη νέων διαδικασιών χαρτογράφησης με βάση τη χρήση ομολόγων ανιχνευτών νουκλεϊκών οξέων από υποδειγματικά  γονιδιώματα, την ετερόλογη έκφραση σε βακτηρίδια ή μύκητες μέσω του cDNA και την ανάπτυξη νέων λογισμικών πληροφορικής για τη βελτίωση της ανίχνευσης λειτουργικών ή δομικών ομολογιών. Θα οργανωθεί η ανάπτυξη και η από κοινού εφαρμογή προηγμένων  τεχνολογιών καθώς και μια αποκεντρωμένη συλλογή ανταλλάξιμων κλώνων, ανιχνευτών και δεδομένων.  Λόγω των πιθανών ιατρικών εφαρμογών τους, οι εργασίες με αντικείμενο το ανθρώπινο γονδίωμα θα συγκεντρωθούν στο ερευνητικό πρόγραμμα βιοϊατρικής και υγείας. Εντούτοις, οι συγκριτικές προσεγγίσεις και οι συναφείς τεχνολογικές εξελίξεις θα συμπεριλάβουν  το ανθρώπινο DNA και θα ισχύσουν οι ίδιοι περιορισμοί όσον αφορά τα ανθρώπινα κύτταρα, δηλαδή η αλλοίωση των βλαστικών κυττάρων ή η επέμβαση σε οποιοδήποτε στάδιο της ανάπτυξης των εμβρύων με στόχο την κληρονομική τροποποίηση των γενετικών  χαρακτηριστικών του ανθρώπου, αποκλείονται από τους στόχους του προγράμματος. Θα δοθεί έμφαση στο συντονισμό με τα συνοδευτικά μέτρα του παρόντος προγράμματος που αφορούν τις ηθικές, τις κοινωνικές και τις νομικές πτυχές της βιοτεχνολογίας.  Πεδίο 3: Φυτική και ζωική βιοτεχνολογία α) Μοριακή και κυτταρική βιολογία των φυτών Η μοριακή και η κυτταρική βιολογία των φυτών, συμπεριλαμβανομένης της πρωτεϊνικής μηχανικής, η φυτοφυσιολογία και η φυτοπαθολογία, σημείο τομής των θεμάτων που αφορούν τη γεωργία, τη βιομηχανία και το περιβάλλον, θα αναπτυχθούν με έμφαση στην ανάγκη  ολοκληρωμένης έρευνας. Θα αποδοθεί ιδιαίτερη προσοχή στη μοριακή κατανόηση και ενδεχόμενη τροποποιήση κατάλληλων φυτκών διεργασιών, ως προσέγγιση που οδηγεί σε νέα γεωργικά ή δασικά προϊόντα, προσαρμοσμένα στις ανάγκες των χρηστών και της αγοράς, και σε  μεθόδους παραγωγής συμβατές με το περιβάλλον, την υγεία και τις απαιτήσεις των καταναλωτών, πεδία που καλύπτονται από το πρόγραμμα έρευνας για τη γεωργία και την αλιεία. Η δραστηριότητα αυτή θα έχει ως κύριο στόχο τον προσδιορισμό, το χαραρκτηρισμό και  την εκμετάλλευση χρήσιμων βιολογικών γνωρισμάτων, και των αντίστοιχων προς αυτά γονιδίων, που έχουν γεωργική και βιομηχανική σημασία ως προς τη βελτίωση της ποιότητας και την καλύτερη αποδοχή από το περιβάλλον.  Θα συμπεριληφθούν η αντοχή σε βλαβερούς οργανισμούς και ασθένειες, η ανοχή του στρες, η ποιότητα, η ποσότητα και η ειδική ιστολογική έκφραση πολυτίμων φυτικών μεταβολιτών, σε κυτταρικό επίπεδο, όπως το άμυλο, οι λιπαρές ουσίες, οι χρήσιμες πρωτεΐνες, οι  ίνες, οι φαρμακευτικές ουσίες που περιέχονται στα φύλλα, στους σπόρους, στις ρίζες κ.λπ., τα βελτιωμένα ένζυμα και μακρομόρια για μεταποιητικούς σκοπούς, οι μηχανισμοί ανάπτυξης, αναπαραγωγής και αναγέννησης.  Θα πρέπει να ληφθούν υπόψη οι επιστημονικές βάσεις όπως αυτές που επιτρέπουν τον έλεγχο της σταθερής ετερόλογης έκφρασης και της σταθερότητας της έκφρασης, οι κυτταρικές δομικές αναλύσεις (για την κατανόηση και συστηματοποίηση της κυκλοφορίας των  μορίων), ή ο προσδιορισμός των διατροφικών και υγιεινών ιδιοτήτων των συστατικών των τροφίμων και ζωοτροφών (για τον ακριβέστερο συντονισμό των στόχων της μοριακής βελτίωσης ποικιλιών προς επίτευξη καλλιεργειών με υγιεινά χαρακτηριστικά), επιδίωξη που  συμπληρώνει ένα σημαντικό στόχο του προγράμματος έρευνας για τη γεωργία και την αλιεία. Το τυπικό σχέδιο θα αποβλέπει στην επίτευξη του κατάλληλου βαθμού ενοποίησης μεταξύ των επιστημών με αντικείμενο τα φυτά και της τεχνολογίας των τελικών χρήσεων  καθώς και μεταξύ της στοχοθετημένης έρευνας και των τομέων της βιολογίας των ευκαρυωτικών οργανισμών, οι οποίοι είναι πηγή καθοριστικών γνώσεων (ανάλυση γονιδιωμάτων, δομική ανάλυση μακρομορίων και ενζύμων, οδοί διαβίβασης σημάτων, βιοπληροφορική  κ.λπ.).  β) Ζωική φυσιοπαθολογία Οι χάρτες χαμηλού διαχωρισμού ορισμένων ειδών ζώων εκτροφής θα είναι διαθέσιμοι προσεχώς. Πρέπει να καταρτιστούν φυσικοί χάρτες στενά συνδεδεμένοι προς τους γενετικούς χάρτες. Η χαρτογράφηση των γονιδίων θα εξυπηρετήσει ιδιαίτερα την επιλογή ζώων με  γνωρίσματα, όπως η αυθεντικότητα στις ασθένειες, τα οποία ελέγχονται από πολλά γονίδια (θέσεις ποσοτικών γνωρισμάτων/QTL), την εξάλειψη γονιδίων που έχουν βλαβερές συνέπειες ή τη μεταβίβαση νέων χρήσιμων γονιδίων από διάφορες φυλές ζώων με κατάλληλη  αναπαραγωγή. Θα συσταθούν ή θα επεκταθούν ευρωπαϊκά δίκτυα για τη χαρτογράφηση γονιδιωμάτων ζώων και ιχθύων που επιλέγονται για τη γεωργική, βιομηχανική ή αλιευτική σημασία τους. Με τις σχετικές μελέτες θα σημειωθεί σημαντική πρόοδος στις γνώσεις μας  σχετικά με την ανάλυση των θέσεων ποσοτικών γνωρισμάτων. Θα υποστηριχθούν επίσης οι ερευνητικές δραστηριότητες με αντικείμενο την αυθεντικότητα των ζώων στις ασθένειες, τη βιολογία, της ανάπτυξης και τους βασικούς μηχανισμούς αναπαραγωγής των ζώων  εκτροφής ενώ θα τηρούνται δεόντως οι αρχές της ευμερίας και της γενετικής ποικιλότητας των ζώων.  Στο βαθμό που για την κατανόηση ορισμένων σοβαρών ασθενειών του ανθρώπου και των ζώων απαιτούνται διαγονιδιακά και άλλα πρότυπα ζώα, θα διεξαχθούν μελέτες που θα επιτρέψουν την ανάπτυξη νέων τεχνικών για τη δημιουργία προτύπων ζώων με ακριβή και  προκαθορισμένα γενετικά χαρακτηριστικά, προορισμένων να προσφέρουν εξειδικευμένες και υψηλής ποιότητας πληροφορίες σχετικά με τις παθολογικές διαταραχές. Θα υποστηριχθεί η έρευνα που παρέχει στοιχεία για το φυσιολογικό ρόλο ρυθμισμένων/απορρυθμισμένων  πορειών ή γενετικώς κωδικοποιούμενων παραγόντων κατά την εξέλιξη συγκεκριμένων ασθενειών.  Ένας άλλος, εξίσου σημαντικός στόχος είναι η ανάπτυξη νέων μεθόδων γονιδιακής θεραπείας σωματικών κυττάρων, ειδικότερα φορέων για τη μεταφορά γενετικού υλικού προς αναπλήρωση εξασθενημένων ή ελλειπουσών γονιδιακών λειτουργιών, που παρουσιάζουν πιθανώς  ιατρικό ενδιαφέρον. Το πρόγραμμα θα καλύψει και άλλες σχετικές τεχνικές, που αφορούν τα κύτταρα-δέκτες, για να αρθούν τα εμπόδια που συναντά η γενικευμένη εφαρμογή των πρωτοκόλλων γονιδιακής θεραπείας σωματικών κυττάρων. Θα ληφθούν επίσης υπόψη τα  πρότυπα που θα μπορούσαν να χρησιμοποιηθούν για την αξιολόγηση της μεθόδου.  Όσον αφορά τα δύο τελευταία θέματα, που ενδέχεται να έχουν αντίκτυπο στις μελλοντικές ιατρικές και κτηνιατρικές εφαρμογές, το παρόν πρόγραμμα θα δώσει έμφαση στο σχεδιασμό και την ανάπτυξη ασφαλών πειραματικών εργαλείων, τα οποία θα δημιουργήσουν  ενδεχόμενη συνεργία με τα ερευνητικά προγράμματα για τη βιοϊατρική και την υγεία ή τη γεωργία και την αλιεία.  Πεδίο 4: Κυτταρική επικοινωνία στις νευροεπιστήμες Η κυτταρική βιολογία, η μοριακή βιολογία, συμπεριλαμβανομένης της μοριακής γενετικής και βιοχημείας, καθώς και η φαρμακολογία θα συνδυαστούν με τη γενετική μηχανική για την προώθηση πολυεπιστημονικών μελετών με θέμα τη φυσιολογία και την επικοινωνία των  κυττάρων του νευρικού συστήματος, με προοπτική την προώθηση των νευροεπιστημών με την υποστήριξη των παραπάνω επιστημονικών ειδικοτήτων. Θα αποδοθεί ιδιαίτερη προσοχή στη φυσιολογία της ανάπτυξης του νευρικού συστήματος, στη διαχείριση των πληροφοριών  από τα νευρικά κύτταρα (ενδοκυτταρικά και διακυτταρικά φαινόμενα), στις πιθανές κυτταρικές δυσλειτουργίες, όπως εκείνες που συνδέονται με τις εκφυλιστικές ασθένειες του ανθρώπου και των ζώων, στην ανάπτυξη νευροψυχιατρικών φαρμάκων βιοτεχνολογικής  προελεύσεως, π.χ. μοριακά πρότυπα καθώς και δοκιμών in vitro για τη φαρμακοτοξικολογική μελέτη αυτών των ουσιών.  Το παρόν πρόγραμμα θα επικεντρωθεί σε προσεγγίσεις στο μοριακό και κυτταρικό επίπεδο και στην ανάπτυξη σχετικών εργαλείων.  Οι τέσσερις δράσεις που περιγράφονται θα υποστηριχθούν από ειδικά μέτρα με στόχο τη βελτίωση των αλληλεπιδράσεων μεταξύ έρευνας και ερευνητικών ομάδων, αφενός, και πρακτικών εφαρμογών και χρήστων, αφετέρου. Ρόλο σ' αυτό θα διαδραματίσουν τα δεοντολογικά  θέματα, τα θέματα μέτρων ασφαλείας, ενημέρωσης του κοινού, και - ειδικότερα με σκοπό το σύνδεσμο μεταξύ έρευνας και βιομηχανίας - τα θέματα κατάρτισης.  II. ΣΤΟΧΟΙ ΠΟΥ ΘΑ ΕΠΙΔΙΩΧΘΟΥΝ ΜΕ ΣΥΝΤΟΝΙΣΜΟ Τέσσερις ακόμη δραστηριότητες θα αποτελέσουν αντικείμενο κυρίως συντονισμένων δράσεων οι οποίες θα συμπληρωθούν, εφόσον απαιτείται, από δράσεις επιμερισμένου κόστους. Στόχος είναι ο καταμερισμός της εργασίας και των πληροφοριών σε τομείς που  παρουσιάζουν ταχεία εξέλιξη καθώς και η συγκέντρωση δεδομένων ή μεθόδων που μπορούν να προσφέρουν χρήσιμες βάσεις για την περαιτέρω εξέλιξη της επιστημονικής πολιτικής και των κανονιστικών μέτρων.  Πεδίο 5: Ανοσολογία και γενική εμβολιολογία Στον τομέα της ανοσολογίας και της ανοσοτεχνολογίας, οι νέες ουσίες που προέρχονται από τη βιοτεχνολογία και συνδέονται με το ανοσοποιητικό σύστημα (μονοκλωνικά και ανασυνδυασμένα αντισώματα, ανοσοτοξίνες, κυτοκίνες, αυξητικοί παράγοντες, υποδοχείς,  μόρια προσκόλλησης κ.λπ.), ενδέχεται να έχουν ορισμένες επιδράσεις για την καταπολέμηση ή τον έλεγχο σοβαρών παθολογικών καταστάσεων του ανθρώπου και των ζώων. Θα αποδοθεί ιδιαίτερη προσοχή στη δυνατότητα έναρξης μελετών με θέμα τους μηχανισμούς  αλληλεπίδρασης αυτών των ουσιών με τη φυσιολογία του οργανισμού, ώστε να αναπτυχθούν νέες φαρμακολογικές γενικές αρχές, που θα πρέπει να ανταποκρίνονται σε συγκεκριμένα ενδιαφέροντα του ερευνητικού προγράμματος βιοϊατρική υγείας.  Θα ενθαρρυνθεί η έρευνα σε θέματα γενικής εμβολιολογίας σε ολόκληρη την Ευρώπη (ζωντανοί και μη ζωντανοί φορείς για εμβόλια, η ικανότητά τους να ανοσοποιούν φυσιολογικούς ή προανοσοποιημένους οργανισμούς, ασφάλεια της παρουσίας τους σε φυσιολογικούς και  ανοσοκατεσταμένους ξενιστές καθώς και σε άλλα είδη που είναι πιθανόν να έλθουν σε επαφή με αυτούς - συστήματα χορήγησης αντιγόνων και ιδιαίτερα εκείνα που επιτρέπουν τη χορήγηση εφάπαξ δόσεων - εμβολιασμός από το βλεννογόνο και το στόμα - επαγωγή  ανοσοαποκρίσεων Τ ή/και Β αλληλεπιδράσεις ξενιστού - παθογόνου οργανισμού κ.λπ.). Οι ασθένειες παθολογικής ή/και ογκογονιδιακής προέλευσης που θα χρησιμοποιηθούν ως πρότυπα για την επίδειξη των νέων μεθόδων θα πρέπει να έχουν επιλεγεί με κριτήριο τη  σημασία τους για την ιατρική ή την κτηνιατρική.  Πεδίο 6: Δομική βιολογία Ο συστηματικός προσδιορισμός της τρισδιάστατης δομής των βιομορίων θα συντελέσει στη γνώση των σχέσεων μεταξύ πρωτογενών και τριτογενών δομών των βιολογικά δραστικών ομορίων και, περαιτέρω, με τις τεταρτογενείς δομές των συμπλόκων πολλαπλών υπομονάδων,  που υπεισέρχονται στις περισσότερες βιολογικές δραστηριότητες. Η επιταχυνόμενη συσσώρευση στοιχείων σχετικών με τις δομές οξύνει τις ανάγκες όσον αφορά την αποθήκευση, την ανάκτηση και την ανάλυση των πληροφοριών αυτών (βλέπε υποδομές).  Κεντρικός στόχος είναι η κατανόηση της δομικής βάσης των βιομορίων και των συμπλόκων (πρωτεΐνες, DNA, RNA, υδατάνθρακες και λιπαρές ύλες), που είναι απαραίτητη για την ανακάλυψη και τον καθορισμό νέων βιοχημικών μορίων. Η βελτίωση της διαχωριστικής  ικανότητας των τεχνικών και η αύξηση του μεγέθους των δομών που μπορούν να αναλυθούν με τη βοήθειά τους θα έχουν καίρια σημασία. Αυτές οι τεχνικές εξελίξεις θα επιτρέψουν τη διεξαγωγή ερευνών για τις υποκυτταρικές δομές, όπως τα χρωμοσώματα, τα  splicesomes, με περαιτέρω επιπτώσεις στην κατανόηση της βιολογίας.  Τα βιολογικά μακρομόρια που καταλύουν χημικές αντιδράσεις (ένζυμα, απόζυμα, ριβόζυμα) παρουσιάζουν ιδιαίτερο ενδιαφέρον για τη βιομηχανία. Για τη σύνθεση βιοκαταλυτών, με νέες ιδιότητες, θα εξεταστούν δύο διαφορετικοί και αλληλοσυμπληρούμενοι τρόποι. Ο  πρώτος συνίσταται στον ορθολογικό σχεδιασμό βιομορίων, πράγμα που απαιτεί τη λεπτομερή κατανόηση και τον έμεγχο της στερεοχημικής διαμόρφωσης και της δραστικότητας των βιομορίων (θέση των λειτουργικών ομάδων, χαρακτηριστικά της αναδίπλωσης), Ο δεύτερος  τρόπος είναι η κατευθυνόμενη μοριακή εξέλιξη in vitro κατά την οποία εφαρμόζονται πολλαπλοί κύκλοι επιλογής, γονιδιακού πολλαπλασιασμού και μετάλλαξης, οι οποίοι καταλήγουν σε βιομόρια με τις επιθυμητές ιδιότητες.  Τέλος, θα τονωθεί η ανερχόμενη διασύνδεση μεταξύ βιολογίας και ηλεκτρονικής με προοπτική να επιτευχθεί η ενοποίηση των μέσων της δοκιμής βιολογίας, της μοριακής μηχανικής και του νανολιθογραφικού σχεδιασμού ώστε να προκύψουν νέες δυνατότητες σχεδιασμού  λειτουργικών μονάδων βάσει προτύπων που θα μπορούσαν να περιλάβουν τροποποιήσεις νανομετρικής κλίμακας.  Πεδίο 7: Προκανονιστική έρευνα, βιοποικιλότητα και κοινωνική αποδοχή Θα επιδιωχθεί η καλύτερη εναρμόνιση των εθνικών προσπαθειών με τις κοινοτικές, όταν αυτή οδηγεί στην ανάπτυξη μεθόδων ή στην παραγωγή δεδομένων που θα ενισχύσουν τις ορθολογικές βάσεις των κανονιστικών προσεγγίσεων και θα στηρίξουν την επεξεργασία  διεθνώς αποδεκτών προτύπων και συστημάτων για την εκτίμηση των κινδύνων. Η δραστηριότητα αυτή θα έχει συνεργία με άλλα προγράμματα όπως εκείνα για τη βιοϊατρική και την υγεία, τη βιομηχανική τεχνολογία, την τεχνολογία υλικών, το περιβάλλον, το κλίμα, τη  γεωργία και την αλιεία. Η δραστηριότητα αυτή θα ενθαρρυνθεί σε τρία πεδία έρευνας: ανάπτυξη φαρμακοτοξικολογικών δοκιμών in vitro, αξιολόγηση της βιολογικής ασφάλειας των προϊόντων βιοτεχνολογίας και ανάπτυξη διεργασιών που θα προσφέρουν λύσεις στα  περιβαλλοντικά προβλήματα.  Στην περίπτωση των δοκιμών in vitro, το ενδιαφέρον επικεντρώνεται κατά προτεραιότητα στη νευροβιολογία, στην ανοσολογία και στη φαρμακοτοξικολογία της ανάπτυξης καθώς και στην παραγωγή καλλιεργειών ή συγκαλλιεργειών κυττάρων που διατηρούν το φυσιολογικό  μεταβολισμό τους, με σαφή στόχο την παροχή μεθόδων και δεδομένων που θα μπορούν να χρησιμοποιηθούν ως εναλλακτικές λύσεις αντί των πειραμάτων σε ζώα και, ενδεχομένως, να διατεθούν για μελέτες προελέγχου της καταλληλότητας, όπως εκείνες που προβλέπονται  στο ερευνητικό πρόγραμμα βιοϊατρικής και υγείας.  Όταν αφορά την αξιολόγηση της βιολογικής ασφάλειας των διαγονιδιακών οργανισμών και των παραγώγων τους, θα δοθεί ιδιαίτερη έμφαση στους κινδύνους που ενδεχομένως συνεπάγεται η ελευθέρωση στο περιβάλλον γενετικώς τροποποιημένων οργανισμών,  συμπεριλαμβανομένων των ζωντανών εμβολίων από ανασυνδυασμό, καθώς και στην επιστημονική υποστήριξη της εφαρμογής του κοινοτικού κανονιστικού πλαισίου για την ασφάλεια του ανθρώπου και του περιβάλλοντος.  Προς το σκοπό αυτό θα πρέπει να εφαρμοστεί προσέγγιση σε δύο επίπεδα. Πρώτον, στο βασικό επίπεδο της μοριακής οικολογίας και, δεύτερον, στο επίπεδο της προκανονιστικής έρευνας, με την οποία συγκεντρώνονται στοιχεία ιδιαίτερης χρησιμότητας για τις  κανονιστικές αρχές κατά τη διενέργεια αξιολόγησης κινδύνων σύμφωνα με την κοινοτική νομοθεσία.  Οι περισσότερες από τις μελέτες αυτές, ιδίως η προκανονιστική έρευνα, θα πρέπει να συμπληρωθούν με επιτόπιες δοκιμές, ώστε να ληφθούν υπόψη οι περιβαλλοντικοί παράγοντες.  Η μικροβιακή οικολογία δεν είναι μόνο χρήσιμη για την προκανονιστική έρευνα αλλά αποτελεί και απαραίτητο στοιχείο των μελετών με θέμα την περιβαλλοντική βιοτεχνολογία και τη μικροβιακή βιοποικιλότητα.  Για να αποδώσει η περιβαλλοντική βιοτεχνολογία χρήσιμα αποτελέσματα, απαιτείται κατάλληλος συνδυασμός των γνώσεων που αποκτώνται μέσω της μικροβιακής οικολογίας, της μικροβιακής ποικιλότητας και της βιομεταποίσης (βλέπε κυτταρικό εργοστάσιο), με σκοπό  την πρόληψη, την ανίχνευση επικίνδυνων ουσιών και την αποκατάσταση του περιβάλλοντος.  Απαιτείται πληρέστερη κατανόηση της μικροβιακής ποικιλότητας, με ιδιαίτερη έμφαση στο μικροβιακό χαρακτηρισμό σε φυσικό περιβάλλον, στις στρατηγικές απομόνωσης και στις διαδικασίες καλλιέργειας, στην απευθείας ανάλυση των μικροβιακών κοινοτήτων μέσω  προσδιορισμού της νουκλεοτιδικής αλληλουχίας του DNA και αναλυτικών μεθόδων του RNA, στη βιοσυστηματική με τη βοήθεια μοριακών τεχνικών και ιχνηθετών, στις στρατηγικές διαλογής και στη διατήρηση.  Οι μελέτες με θέμα τη φυτική και τη ζωική ποικιλότητα θα αποτελέσουν επίσης μέρος της γενικότερης προσέγγισης, η οποία συνίσταται στη χρήση της μοριακής και της κυτταρικής βιολογίας για μεθοδολογικές βελτιώσεις με σκοπό τη διατήρηση των υφισταμένων  γενετικών πόρων ή/και την εξερεύνηση της ανεκμετάλλευτης ποικιλότητας.  Ιδιαίτερη έμφαση θα δοθεί στην ανάλυση παράπλευρων ζητημάτων, όπως η αντίληψη εκ μέρους του κοινού και η αποδοχή γενικά της βιοτεχνολογίας, σε συνάρτηση με τη δραστηριότητα οριζοντίου χαρακτήρα που αφορά τις ηθικές, κοινωνικές και νομικές πτυχές των  βιολογικών επιστημών και της βιοτεχνολογίας.  Πεδίο 8: Υποδομές Θα ενθαρρυνθεί η ανάπτυξη κέντρων με γνώμονα το χρήστη για τη βιοπληροφορική, τις υποδομές πληροφοριών και πόρων ως υπηρεσία και στήριξη ερευνών ευρύτερης κλίμακος που διεξάγει η Κοινότητα ή τα κράτη μέλη της. Αυτό περιλαμβάνει τη συλλογή, το σχολιασμό,  τη διατήρηση και διάδοση σε ευρωπαϊκή κλίμακα βάσεων δεδομένων για την αλληλουχία και τους βιολογικούς πόρους, το συντονισμό εθνικών και ειδικευμένων κόμβων βιοπληροφορικής και την ανάπτυξη βιολογικών συλλογών. Οι υπηρεσίες αυτές αποβλέπουν στην  υποστήριξη και στην ενίσχυση των γενικότερων στόχων του προγράμματος βιοτεχνολογίας, ιδίως στους τομείς του προσδιορισμού της νουκλεοτιδικής αλληλουχίας στα γονιδιώματα, της δομικής βιολογίας και της βιοποικιλότητας. Θα καταβληθεί ιδιαίτερη προσπάθεια  ώστε οι υπηρεσίες αυτές να ανταποκρίνονται στις ερευνητικές ανάγκες, συμπεριλαμβανομένων των μεγάλων βιομηχανιών και των ΜΜΕ.  Θα πρέπει να ληφθούν τα απαιτούμενα μέτρα ώστε να εξασφαλιστεί η κατάλληλη δημοσιότητα και η ευρεία κυκλοφορία των συλλογών και των πληροφοριών που περιέχονται σε βάσεις δεδομένων. Στην περίπτωση των συλλογών βιολογικού υλικού, θα προωθηθεί η σύζευξη  των κυκλωμάτων διανομής δειγμάτων και των συναφών συστημάτων πληροφορικής ώστε να διευκολυνθεί η πρόσβαση στους καταλόγους αποθηκευμένου υλικού και, ενδεχομένως, οι παραγγελίες και οι παραδόσεις.  Οι μεγάλες επιστημονικές και τεχνικές κοινότητες πρέπει να έχουν απλή και, όσο το δυνατόν, εύκολη πρόσβαση στις διαδικασίες εισαγωγής και ανάκτησης πληροφοριών από διάφορες πηγές δεδομένων, συμπεριλαμβανομένων των βιβλιογραφικών καταλόγων. Για να  επιτευχθούν οι στόχοι αυτοί θα πρέπει να παρέχονται οι ακόλουθες δυνατότητες από τις υπηρεσίες πληροφοριών: ανάπτυξη εύχρηστων διασυνδέσεων, μηχανισμοί παραπομπών και πορείας (πλοήγησης) μεταξύ διαφορετικών εγγραφών δεδομένων, διασυνδεση διαφόρων  εθνικών και κοινοτικής κλίμακας βάσεων δεδομένων μέσω ευρωπαϊκών δικτύων, γενικευμένη χρήση προτύπων και, κατά περίπτωση, καθορισμός νέων μορφότυπων ανταλλαγής δεδομένων. Θα πρέπει να ενθαρρυνθεί η στενή συνεργασία με τα υφιστάμενα προγράμματα Ε  &  ΤΑ  του τομέα των τεχνολογιών πληροφοριών, ώστε να αξιοποιηθούν οι πρόοδοι και τα επιτεύγματά τους.  Θα υποστηριχθούν οι ερευνητικές δραστηριότητες με αντικείμενο τις νέες τεχνικές βιοπληροφορικής εφόσον μπορούν να συμβάλουν στη βελτίωση του σκέλους των προαναφερόμενων εργασιών που αφορά την παροχή υπηρεσιών.  III. ΣΤΟΧΟΙ ΠΟΥ ΘΑ ΕΠΙΔΙΩΧΘΟΥΝ ΜΕ ΔΡΑΣΤΗΡΙΟΤΗΤΕΣ ΟΡΙΖΟΝΤΙΟΥ ΧΑΡΑΚΤΗΡΑ Δραστηριότητες επίδειξης στη βιοτεχνολογία Οι νέες βιοτεχνολογίες που απορρέουν από την πρώτη γραμμή της ευρωπαϊκής έρευνας αντιμετωπίζουν ειδικής φύσεως δυσχέρειες και κοινωνικοοικονομικούς φραγμούς που δεν επιτρέπουν την πλήρη εκμετάλλευσή τους στην αγορά. Οι ευρωπαίοι ερευνητές στον τομέα της  βιοτεχνολογίας εξασφαλίζουν συνεχώς πλούσια παροχή δυνατοτήτων, επωφελών για την κοινωνία από πολλές απόψεις. Εντούτοις, διάφορες τεχνικοοικονομικές αβεβαιότητες, σύμφυτες με την εφαρμογή τόσο σύνθετων διεπιστημονικών διεργασιών (τις οποίες δεν  κατανοούν εύκολα οι χρήστες της τεχνολογίας ή/και, με τον ένα ή τον άλλο τρόπο, φοβάται το ευρύ κοινό), παρεμποδίζουν την πλήρη αξιοποίηση των ερευνητικών προσπαθειών και αυξάνουν τον απαιτούμενο χρόνο και τους κινδύνους που συνεπάγεται η διείσδυση στην  αγορά νέων αλλά αποδεδειγμένων βιοτεχνολογικών αρχών. Η κοινοτική χρηματοδοτική ενίσχυση προσεκτικά επιλεγμένων δραστηριοτήτων επίδειξης στη βιοτεχνολογία θα παροτρύνει τις ευρωπαϊκές επιχειρήσεις να διαθέσουν τα δαπανηρά διεπιστημονικά μέσα που είναι  αναγκαία σε κρίσιμη μάζα για να αρθούν τα παραπάνω εμπόδια, και συνεπώς θα διευκολύνει την υιοθέτηση των νέων βιοτεχνολογιών από πιθανούς χρήστες στη βιομηχανία και στις υπηρεσίες, καθώς και από τους τελικούς καταναλωτές. Προς το σκοπό αυτό θα  δημιουργηθούν, εφόσον απαιτείται, χώροι έκφρασης χρήστων τεχνολογίας καθώς και βιομηχανικοί χώροι έκφρασης για μικρομεσαίες επιχειρήσεις ("ευρύ κοινό"), προκειμένου να μεγιστοποιηθεί ο αντίκτυπος των προγραμμάτων επίδειξης και η συνείδητοποίηση του  τεχνοοικονομικού δυναμικού των νέων τεχνολογιών των οποίων γίνεται η επίδειξη.  Η βιοτεχνολογική επίδειξη μπορεί να συνδυαστεί με οποιοδήποτε από τα επιστημονικά και τεχνολογικά πεδία έρευνας που καλύπτει το παρόν ειδικό πρόγραμμα, θα πρόγραμμα, θα πραγματωθεί δε σε στενή συνεργασία και συνεργία με τα ερευνητικά προγράμματα για τη  γεωργία και την αλιεία και τη βιοϊατρική και υγεία, με συνένωση πόρων από όλες τις επιστημονικές ειδικότητες που έχουν σχέση προς την εκτέλεση των σχεδίων. Απαιτείται υψηλός βαθμός θεματικής ευελιξίας προκειμένου να προσδιοριστούν από τη βάση προς την  κορυφή (bottom-up) οι δραστηριότητες επίδειξης που προβλέπεται να έχουν τον ισχυρότερο αντίκτυπο, σε σχέση τόσο με την ενίσχυση της ανταγωνιστικότητας της ευρωπαϊκής βιομηχανίας όσο και με την προώθηση μιας αντικειμενικής θεώρησης της βιοτεχνολογίας εκ  μέρους του κοινού. Στα πεδία όπου θα δοθεί ιδιαίτερη έμφαση μπορούν να περιληφθούν, μεταξύ άλλων, νέες προσεγγίσεις στην κυτταρική τεχνολογία και στη βιοχημική μηχανική, ικανές να μεγιστοποιήσουν τα οφέλη από τα κυτταρικά εργοστάσια- νέα εμβόλια- χρήση  διαγονιδιακών φυτών και προτύπων ζώων- εφαρμογές μικροοργανισμών ως μέσων βιοαποκατάστασης για την εξάλειψη των τοξικών αποβλήτων.  Ηθικές, κοινωνικές και νομικές πτυχές Θα ενθαρρυνθεί και, όταν υπάρχει ανάγκη, θα οργανωθεί επί τούτου η συμμετοχή της Κοινότητας σε διάλογο που θα καλύψει όλες τις σχετικές κοινωνικοπολιτικές και βιοδεοντολογικές θέσεις, λαμβάνοντας υπόψη τις πολιτιστικές διαφορές και τις ισχύουσες εθνικές  πολιτικές. Οι επιστημονικές μελέτες που θα διεξαχθούν, παραδεχόμενες τις επικρατούσες απόψεις σε εθνικό και διεθνές επίπεδο, θα επικεντρωθούν στη διεπιστημονική προσέγγιση θεμάτων, που θα επίλεγούν με κριτήρια την ουσιαστική σημασία και τις πιθανές  επιπτώσεις τους στο πλαίσιο του προγράμματος βιοτεχνολογίας, καθώς και στις εφαρμογές των αποτελεσμάτων τους (π.χ. έρευνα για τα γονιδιώματα, βιοποικιλότητα, δικαιώματα πνευματικής ιδιοκτησίας και, ιδιαίτερα, εξαίρεση της έρευνας στα διπλώματα  ευρεσιτεχνίας, εισαγωγή νέων βιοτεχνολογικών προϊόντων για τη βιομηχανια και το περιβάλλον, διαγονιδιακά ζώα, νευρο-επιστήμες). Οι δρατηριότητες αυτές θα συμβάλουν επίσης, κατά περίπτωση, στον προσδιορισμό πεδίων εφαρμογής κοινών αρχών καθώς και  επίτευξης συμφωνίας όσον αφορά την καλύτερη δυνατή ερμηνεία αυτών των αρχών. Θα διευκολυνθεί τέλος η συνεχής ενημέρωση των επιστημονικών δεδομένων προς υποστήριξη των κανονιστικών διαδικασιών.  Αντίληψη εκ μέρους του κοινού Θα συγκροτηθούν εξειδικευμένες ομάδες εργασίας για να προετοιμάσουν πρωτοβουλίες ad hoc, όπως, συνέδρια πρακτικής εργασίας, διασκέψεις, σύνταξη εκθέσεων και έρευνες, σημαντικές για τον τρόπο με τον οποίο αντιλαμβάνεται το κοινό τη βιοτεχνολογία. Η  ακριβής και έγκαιρη ενημέρωση για τους στόχους της έρευνας, τις επιστημονικές ανακαλύψεις, τις γνώσεις και την προστιθέμενη αξία/οφέλη που προκύπτουν και τα εμπόδια που παρουσιάζονται, αποτελεί καθοριστικό στοιχείο της διαμόρφωσης των αντιλήψεων του  κοινού για τη βιοτεχνολογία, οι οποίες πρέπει να αναθεωρηθούν σε ανοικτή συζήτηση σχετικά με τις πιθανές εφαρμογες και επιπτώσεις των αποτελεσμάτων αυτής της νέας τεχνολογίας. Εκτός από τη διάδοση των παραπάνω πληροφοριών, έχει μεγάλη σημασία να  καταδειχθεί, κυρίως με συνέδρια και έρευνες, ότι οι προτάσεις και οι ανησυχίες που διατυπώνονται από το κοινό λαμβάνονται υπόψη κατά το στρατηγικό προγραμματισμό.  Κοινωνικοοικονομικές επιπτώσεις Η καθιέρωση σύγχρωνων και βιώσιμων συστημάτων παραγωγής θα αποτελέσει σημαντικό συντελεστή της ανταγωνιστικότητας της ευρωπαϊκής βιομηχανίας και της απασχόλησης. Για το λόγο αυτό θα προωθηθούν οι δυνατότητες τις οποίες παρέχει η βιοτεχνολογία. Σε  μεγάλους βιομηχανικούς κλάδους (γεωργική βιομηχανία, φαρμακευτικά προϊόντα, χημικά προϊόντα υψηλής ποιότητας, κ.λπ.), ενώ αυξάνονται τα νέα προϊόντα που οφείλονται στη βιοτεχνολογική έρευνα (π.χ. νέα φαρμακευτικά προϊόντα), η σημερινή παραγωγική  διαδικασία βασίζεται γενικά σε κλασικές τεχνικές. Θα καταβληθεί προσπάθεια να αξιολογηθούν οι έμμεσες αυτές συνέπειες του ερευνητικού προγράμματος για τη βιοτεχνολογία, οι οποίες οδηγούν στη συγχώνευση νέων μέσων και μεθόδων με μια προϋπάρχουσα βάση  καθιερωμένων πρακτικών προς όφελος των υφιστάμενων βιομηχανικών κλάδων. Ταυτόχρονα, θα εξεταστούν η ανάπτυξη νέων τομέων βιομηχανικής δραστηριότητας, βασιζόμενων στις δυνατότητες που παρέχονται στις ερευνητικές ΜΜΕ, και τα σχετικά ειδικά  μειονεκτήματα/πλεονεκτήματα που διαπιστώνονται στην Ευρώπη.     ΠΑΡΑΡΤΗΜΑ ΙΙ    ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ  "" ID="1">Στόχοι που απαιτούν συγκέντρωση μέσων " ID="1">Πεδίο 1. Κυτταρικό εργοστάσιο > ID="2">121,5 "> ID="1">Πεδίο 2. Ανάλυση γονιδιωμάτων > ID="2">88 "> ID="1">Πεδίο 3. Φυτική και ζωική βιοτεχνολογία > ID="2">133 "> ID="1">Πεδίο 4. Κυτταρική επικοινωνία στις νευροεπιστήμες > ID="2">33 "" ID="1">Στόχοι που θα επιδιωχθούν με συντονισμό " ID="1">Πεδίο 5. Ανοσολογία, γενική εμβολιολογία > ID="2">39 "> ID="1">Πεδίο 6. Δομική βιολογία > ID="2">55 "> ID="1">Πεδίο 7. Προκανονιστική έρευνα, βιοποικιλότητα, κοινωνική αποδοχή > ID="2">52,5 "> ID="1">Πεδίο 8. Υποδομές > ID="2">30 "" ID="1">Σύνολο > ID="2">552 (1) (2) "">Η κατανομή μεταξύ των διαφόρων πεδίων δεν αποκλείει τη δυνατότητα ένα σχέδιο να αφορά περισσότερα του ενός πεδία.   (1) Εκ των οποίων:  - ποσοστό 3,5 % κατ'ανώτατο όριο για δαπάνες προσωπικού και ποσοστό 4,0 % για δαπάνες διοικητικής λειτουργίας,  - 5 εκατομμύρια Ecu για τη διάδοση και τη βελτιστοποίηση των αποτελεσμάτων,  - ποσοστό έως 5 % για ειδικά μέτρα που αφορούν τις MME.(2) Ποσοστό έως 6 % των πιστώσεων θα διατεθεί για οριζόντιες δραστηριότητες επίδειξης, ποσοστό έως 3 % για οριζόντιες δραστηριότητες μελέτης των ηθικών, κοινωνικών και νομικών πτυχών και για την  εκπόνιση μελετών σχετικά με την κοινωνική αποδοχή και τις κοινωνικοοικονομικές επιπτώσεις, ποσοστό έως 7 % για οριζόντιες εκπαιδευτικές δραστηριότητές.    ΠΑΡΑΡΤΗΜΑ III   ΣΥΓΚΕΚΡΙΜΕΝΟΙ ΚΑΝΟΝΕΣ ΕΦΑΡΜΟΓΗΣ ΤΟΥ ΠΡΟΓΡΑΜΜΑΤΟΣ  Το πρόγραμμα θα εκτελεσθεί μέσω έμμεσης δράσης, στην οποία η Κοινότητα έχει χρηματοδοτική συνεισφορά στις δραστηριότητες ΕΤΑ που αναλαμβάνονται από τρίτους ή από ινστιτούτα του ΚΚΕρ σε σύμπραξη με  τρίτους:  1. Δράσεις επιμερισμένης δαπάνης του ακόλουθσυ τύπου:  α) Σχέδια ΕΤΑ (συμπεριλαμβανομένων των σχεδίων επίδειξης) που εκτελούνται από επιχειρήσεις, ερευνητικά κέντρα και πανεπιστήμια, συμπεριλαμβανομένης, κατά περίπτωση, της βασικής έρευνας της σχετιζόμενης με τη βιομηχανία- μπορούν να ενθαρρυνθούν οι  κοινοπραξίες για ολοκληρωμένα σχέδια με κοινό στόχο.  Οι δραστηριότητες επίδειξης, όπως ορίζονται στο παράρτημα III του προγράμματος-πλαισίου, αποσκοπούν στην υπέρβαση των εμποδίων που παρακωλύουν τη χρήση νέων τεχνολογιών και στην αποκατάσταση επαφής μεταξύ των παραγωγών και των χρήστων τεχνολογίας, Είναι  δυνατόν να συμπεριληφθούν επίσης μελέτες σκοπιμότητας και πριμοδοτήσεις σε εκείνους που συμμετέχουν στις τεχνολογίες αυτές.  Η κοινοτική χρηματοδότηση κανονικά δεν θα υπερβαίνει το 50 % του κόστους του έργου, με προοδευτικώς χαμηλότερη συμμετοχή, ανάλογα με το κατά πόσον το έργο πλησιάζει στο στάδιο της εμπορευσιμότητας. Για τα πανεπιστήμια και άλλα ιδρύματα που δεν τηρούν  αναλυτικά λογιστικά βιβλία, οι δαπάνες θα αποδίδονται με βάση το 100 % του πρόσθετου κόστους.  β) Θεματικά δίκτυα τα οποία συνδέουν αρχικούς παραγωγούς, κατασκευαστές, τελικούς χρήστες, πανεπιστήμια και ερευνητικά κέντρα μιας συγκεκριμένης γενικής τεχνολογίας, προκειμένου να διευκολυνθεί η ενσωμάτωση και μεταφορά των γνώσεων καθώς και η  κινητικότητα των ερευνητών και να εξασφαλισθεί ότι λαμβάνονται καλύτερα υπόψη οι ανάγκες της αγοράς.  Η κοινοτική χρηματοδότηση κανονικά δεν θα υπερβαίνει τα 20 000 Ecu, κατά μέσο όρο ανά εταίρο ετησίως, καλύπτοντας έως το 100 % του πρόσθετου κόστους για το συντονισμό της δράσης. Τα μέλη ενός δικτύου θα μπορούν επίσης να υποβάλλουν αίτηση για ερευνητικά  σχέδια σύμφωνα με τις κανονικές διαδικασίες.  γ) Τεχνολογική παρότρυνση για την ενθάρρυνση και τη διευκόλυνση της συμμετοχής των ΜΜΕ σε δραστηριότητες ΕΤΑ: i) μέσω της χορήγησης πριμοδοτήσεων για τη διενέργεια της διερευνητικής φάσης μιας δραστηριότητας ΕΤΑ, συμπεριλαμβανομένης της αναζήτησης εταίρων, για περίοδο έως και 12 μηνών. Η πριμοδότηση θα χορηγείται κατόπιν επιλογής προσχεδίου πρότασης το οποίο θα  υποβάλλεται κανονικά από τουλάχιστον δύο ανεξάρτητες ΜΜΕ από δύο διαφορετικά κράτη μέλη. Η πριμοδότηση θα καλύπτει έως και το 75 % του κόστους της διερευνητικής φάσης, χωρίς πάντως να υπερβαίνει το 45 000 Ecu ή τα 22 500 Ecu στην εξαιρετική περίπτωση  μιας και μόνο αιτούσας ΜΜΕ και ii) μέσω της υποστήριξης σχεδίων συλλογικής έρευνας, στα οποία ΜΜΕ που έχουν παρόμοια τεχνικά προβλήματα αλλά δεν διαθέτουν κατάλληλες δικές τους ερευνητικές εγκαταστάσεις, αναθέτουν σε άλλες νομικές οντότητες να διενεργήσουν ΕΤΑ για λογαριασμό τους. Η  κοινοτική χρηματοδότηση για σχέδια συλλογικής έρευνας, στα οποία κανονικά συμμετέχουν τουλάχιστον τεσσέρις ΜΜΕ μη συνδεόμενες μεταξύ τους από δύο τουλάχιστον διαφορετικά κράτη μέλη, θα καλύπτει κανονικά το 50 % της δαπάνης της έρευνας.  Έπειτα από αρχική πρόσκληση, και στις δύο περιπτώσεις, οι προτάσεις μπορούν να υποβάλλονται ανά πάσα στιγμή κατά τη διάρκεια της περιόδου που καλύπτει το εφαμοζόμενο πρόγραμμα εργασίας.  2. Προπαρασκευαστικά, συνοδευτικά και υποστηρικτικά μέτρα, όπως:  - μελέτες για τη στήριξη του παρόντος προγράμματος και την προπαρασκευή μελλοντικών δραστηριοτήτων,  - ενίσχυση των ανταλλαγών πληροφοριών, διασκέψεων, σεμιναρίων, "εργαστηρίων" ή άλλων συνεδριάσεων επιστημονικής ή τεχνικής, φύσης συμπεριλαμβανομένων των συνεδριάσεων διακλαδικού ή πολυεπιστημονικού συντονισμού,  - χρήση εξωτερικής εμπειρογνωμοσύνης, συμπεριλαμβανομένης της πρόσβασης σε βάσεις επιστημονικών δεδομένων,  - επιστημονικές δημοσιεύσεις και δραστηριότητες για τη διάδοση, την προώθηση και την εκμετάλλευση των αποτελεσμάτων, σε συντονισμό με τις δραστηριότητες που αναλαμβάνονται δυνάμει της τρίτης δράσης- οι παράγοντες που θα μπορούσαν να ενθαρρύνουν τη χρήση  των αποτελεσμάτων θα λαμβάνονται υπόψη από την έναρξη και καθ' όλη τη διάρκεια των έργων ΕΤΑ, οι εταίροι των οποίων θα αποτελούν βασικό δίκτυο για τη διάδοση και εκμετάλλευση των αποτελεσμάτων,  - ανάλυση των ενδοχόμενων κοινωνικο-οικονομικών συνεπειών και των τυχόν τεχνολογικών κινδύνων που συνδέονται με το πρόγραμμα, η οποία θα συμβάλει επίσης στο πρόγραμμα "στοχοθετημένη κοινωνικοοικονομική έρευνα",  - εκπαιδευτικές δράσεις σχετικές με την έρευνα που καλύπτει το παρόν πρόγραμμα, με σκοπό τη βελτίωση των επαγγελματικών ικανοτήτων και τη διευκόλυνση της μεταφοράς τεχνολογίας προς τη βιομηχανία,  - τεχνολογική τόνωση ώστε να διευκολυνθεί η συμμετοχή των ΜΜΕ σε δραστηριότητες ΕΤΑ: μέσω της κινητοποίησης όλων των ανωτέρω μέσων (δημοσιεύσεις, αλληλεπιδράσεις με βιομηχανικούς κύκλους, ειδική εκπαίδευση, διερευνητικές μελέτες, εκδηλώσεις δημιουργίας  εταιρικών σχέσεων κ.λπ.) για τον προσδιορισμό και την ενδεχόμενη υπεβαση ορισμένων εμπδίων που παρακωλύουν την υψηλή συμμετοχή των ΜΜΕ στη διεξαγωγή βιοτεχνολογικής έρευνας και την εισαγωγή καινοτομιών, με έμφαση στις διαδικασίες διασύνδεσης μεταξύ  δραστηριοτήτων ΕΤΑ και επιχειρήσεων που συμμετέχουν σε σχέδια ή ενδιαφέρονται γι' αυτά,  - ανεξάρτητη αξιολόγηση της διαχείρισης και εκτέλεσης του προγράμματος και της εφαρμογής των δραστηριοτήτων,  - μέτρα για την υποστήριξη της λειτουργίας των δικτύων για μεγαλύτερη συνειδητοποίηση και για την παροχή αποκεντρωμένης βοήθειας στις ΜΜΕ, σε συντονισμό με τη δραστηριότητα λογιστικού ελέγχου ΕΤΑ Euromanagement.  Η κοινοτική χρηματοδότηση μπορεί να καλύψει έως και το 100 % του κόστους αυτών των μέτρων.  3. Συντονισμένες δράσεις, οι οποίες συνίστανται στον συντονισμό έργων ΕΤΑ που χρηματοδοτούνται ήδη από δημόσιες αρχές ή ιδιωτικούς οργανισμούς. Τα κράτη μέλη βοηθούν την Επιτροπή να εντοπίσει τα σχετικά εργαστήρια ή ινστιτούτα, έτσι ώστε να εξασφαλισθεί  ότι δεν α παραλειφθούν σημαντικές δράσεις από αυτή τη διαδικασία συντονισμού.  Η δυνατότητα συντονισμένων δράσεων μπορεί επίσης να χρησιμοποιηθεί στα πλαίσια του προγράμματος ως τρόπος εξέτασης της σκοπιμότητας και καθορισμού του περιεχομένου των προτάσεων για δράσεις έρευνας με επιμερισμό του κόστους.  Η κοινοτική χρηματοδότηση μπορεί να καλύψει έως και το 100 % του κόστους του συντονισμού.